paragraph_text: Umijeće ratovanja se smatra jednom od najstarijih i najutjecajnijih vojnih knjiga na svijetu. Sun Cu je bio prvi mislilac koji je shvatio značenje položaja u strategiji te da na položaj utječu kako objektivne okolnosti fizičke okoline tako i subjektivno mišljenje protivnika u toj okolini. Prepoznao je da strategija nije planiranje u smislu popisa postupaka, nego da zahtijeva brze i odgovarajuće odgovore na promjene okolnosti. Planiranje djeluje u kontroliranoj okolini, ali u kompetitivnoj okolini planovi se sudaraju stvarajući nepredviđene situacije.